وبعد ما الصوت قال كلمة استعد، ابتدت العقارب تتحرك، ومع حركة العقارب اتفاجئ وحيد إن الساعة عنده بتمشي بسرعة، وده معناه إن عبد الناصر بيكهرب نفسه عشان يخلي الوقت يعدي عند وحيد بسرعة، ويموت.. ساعتها وحيد استنى شوية، ووقت ما العقارب وقفت عند النص بالظبط وتعب عبد الناصر، داس وحيد على الزرار برجله وابتدا يتكهرب.. في الأول الكهربا كانت بسيطة، زي هزات خفيفة كده حاسس بيها جوة راسه، ومع استمراره في الضغط على الزرار، ابتدا عبد الناصر ينهار وابتدت العقارب تمشي عند وحيد ببطء.. وفي اللحظة دي وحيد ماوقفش، ده فضل دايس ومستحمل تأثير الكهربا البسيطة اللي ابتدت تخلي جسمه يتنفض، كان بيصرخ وبيقاوم، وفي نفس الوقت رجله كانت ميتة على الزرار، ووسط كل ده كان ملاحظ عينين عبد الناصر اللي بصت على العقارب وابتدت تدمع، خلاص.. عبد الناصر سلم ومابقاش قادر.. جسمه ساب واستسلم، وفي لحظة، ابتدا وحيد ينهار ووعيه ابتدا يقل، والرعشة اللي في جسمه بسبب الكهربا المستمرة، زادت، وقبل ما يغيب عن الوعي شاف اضاءة الأوضة اللي قصاده وهي بتطفي وبتنور بشكل هيستري، وكمان قدر يسمع صوت عبد الناصر وهو بيصرخ، وفي لحظة فتح عينه للمرة الأخيرة عشان يشوف جثة عبد الناصر وهي متفحمة على الكرسي بعد ما الكهربا الشديدة حرقتها، ومن بشاعة المنظر والألم اللي كان حاسس بيه وحيد.. غمض عينيه واستسلم.